*Proiect*

**GUVERNUL REPUBLICII MOLDOVA**

**HOTĂRÂRE**

**De aprobare a regulamentului cu privire la formarea continuă a adulților**

În vederea realizării prevederilor art. 126 din Codul educației al Republicii Moldova nr.152 din 17 iulie 2014 (Monitorul Oficial al Republicii Moldova, 2014, nr. 319-324, art. 634), Guvernul

**HOTĂRĂȘTE:**

1. Se aprobă Regulamentul cu privire la formarea continuă a adulților, conform anexei.
2. Ministerele care au în subordine instituții de învățământ sau centre de formare profesională continuă vor asigura desfășurarea formării continue a adulților în conformitate cu regulamentul nominalizat.
3. Prestatorii de servicii educaționale pentru adulți din Republica Moldova vor fi autorizați și vor funcționa în conformitate cu regulamentul din anexă.
4. Prezenta hotărâre intră în vigoare la data publicării în Monitorul Oficial.
5. Se abrogă Hotărîrea Guvernului nr. 1224 din 09 noiembrie 2004 cu privire la organizarea formării profesionale continue (Monitorul Oficial, 2004, Nr. 208-211, art. 1424).

**Prim-ministru VALERIU STRELEȚ**

Contrasemnează:

Viceprim-ministru,

ministrul economieiStephane **Christophe Bride**

Ministrul educaţiei Corina Fusu

Ministrul muncii, protecţiei sociale şi familiei Mircea Buga

Anexă

la Hotărârea Guvernului

Nr.\_\_\_\_\_\_ din \_\_\_\_\_\_\_\_\_2015

**Regulamentul cu privire la formarea continuă a adulților**

**Capitolul I. Dispoziții generale**

1. Regulamentul cu privire la formarea continuă a adulților este elaborat în conformitate cu prevederile Codului Educației al Republicii Moldova, aprobat prin Legea Nr. 152 din 17 iulie 2014 (Monitorul Oficial, 2014, nr. 319-324, art. 634), Codului Muncii al Republicii Moldova, aprobat prin Legea nr.154 din 28.03.2003 (publicat: 29.07.2003, Monitorul Oficial nr. 159-162, art. 648) și alte acte legislative și normative în vigoare.
2. Formarea continuă a adulților constituie totalitatea proceselor în dezvoltare ale învăţării formale şi de altă natură cu ajutorul cărora adulții, în spiritul societății în care trăiesc, își dezvoltă capacitățile, își îmbogățesc cunoştinţele şi își perfecționează calificarea profesională şi tehnică sau le aplică în alt mod pentru folos personal şi social.
3. Formarea continuă a adulților are scopul de a contribui la îmbunătățirea calității vieții adulților prin:
4. Realizarea accesului la învățare continuă cît mai aproape de beneficiari, în propriile lor comunități și la locul de muncă, sprijinită prin echipamente bazate pe TIC, oriunde se impun;
5. Creșterea volumului de investiții în resursele umane;
6. Crearea posibilităților de validare a competențelor profesionale, funcționale, sociale dobîndite în manieră formală, non-formală și/sau informală;
7. Dezvoltarea metodelor şi contextelor de predare şi învăţare necesare pentru a se asigura continuitatea învăţării permanente şi învăţării pe tot parcursul vieţii;
8. Dezvoltarea oportunităților de consultare, mediere și orientare privind posibilitățile de învăţare și dezvoltare continuă în țară și peste hotare.
9. Formarea continuă a adulților se sprijină pe următoarele principii normative:
10. Formarea adulților se dezvoltă liber, în beneficiu personal, public, economic;
11. Nevoile de învăţare ale adulților, personalul din organizații, a comunităților, a societății constituie repere de bază pentru organizarea educației adulților;
12. Legislația în domeniul educaţiei adulților creează premise pentru creşterea coerenței sistemice a educaţiei adulților;
13. Formarea profesională continuă a adulților asigură nevoile pieței interne a muncii și mobilitatea europeană a calificărilor;
14. Organizarea formării continue a adulților include instituții, mecanisme și proceduri conforme Indexului European pentru Învățare Permanentă ELLI și Cadrului european de referință pentru asigurarea calității în învățământul profesional.
15. Formarea continuă a adulților are următoarele funcții:
16. Oferă o nouă şansă de a obţine o calificare;
17. Favorizează dezvoltarea personalităţii;
18. Creste competenţa profesională;
19. Orientează adulţii către un nou mod de a rezolva problemele importante;
20. Promovează acţiunea comunitară.

Formarea continuă a adulţilor este organizată pe patru mari domenii, în conformitate cu cadrul de referinţă UNESCO: a învăţa să ştii, a învăţa să faci, a învăţa să trăieşti împreună cu ceilalţi a învăţa să fii.

1. Formarea continuă a adulţilor include:
2. **educaţia generală a adulților**, prin care se înțelege orice proces de educație formală, non-formală și informală ce asigură dezvoltarea generală a adulților pe tot parcursul vieții sub aspect cultural, socioeconomic, tehnologic, ecologic etc.
3. **formarea profesională continuă a adulților**, prin care se înţelege orice proces de educație formală, non-formală și informală, în cadrul căruia un adult își formează sau își dezvoltă pe parcursul vieții economice active competențele profesionale prin specializare, recalificare, policalificare, calificare suplimentară.
4. Formarea continuă a adulților poate fi realizată, în condițiile legii, de către instituții, organizații și/sau formatori autorizați în conformitate cu legislația în vigoare, care oferă programe de educație extrașcolară și de formare a adulților, indiferent de forma juridică de organizare a acestora, denumite în continuare furnizori de formare a adulților.
5. Formarea continuă a adulţilor se realizează prin învăţare:
6. formală;
7. nonformală;
8. informală;
9. În sensul prezentului Regulament, următoarele noţiuni principale semnifică:

*Adulți* - persoane care au vîrsta la care pot stabili raporturi de muncă și pot participa la programe de formare personală, în condițiile legii.

*Cadrul normativ cu privire la educaţia adulţilor* – totalitatea legilor, emise de către organele puterii de stat, şi a actelor normative care reglementează ordinea şi condiţiile de realizare a drepturilor adulţilor la învăţare. Obiectul reglementării juridice îl constituie domeniile principale: a) activitatea instituţiilor educaţionale; b) raporturile între salariatul care învaţă şi angajator (dreptul la concediu suplimentar, regim favorabil pentru îmbinarea muncii şi învăţării etc.).

*Competența profesională* - capacitatea de a realiza activitățile cerute la locul de muncă la nivelul de calitate specificat în standardul ocupațional.

*Educaţia adulţilor* – totalitate a proceselor în dezvoltare ale învăţării formale şi de altă natură cu ajutorul cărora persoanele, considerate adulţi, în spiritul societăţii în care trăiesc, îşi dezvoltă capacităţile, îşi îmbogăţesc cunoştinţele şi îşi perfecţionează calificarea profesională și tehnică sau le aplică în alt mod pentru folos personal şi social. Educaţia adulţilor include formele învăţămîntului formal, nonformal și informal.

*Învățare pe tot parcursul vieţii* – orice activitate de instruire deliberativă, formală sau nonformală, desfăşurată continuu cu scopul de a completa și perfecționa cunoştinţele, competenţele şi calificările.

*Formare continuă* – ansamblul activităţilor orientate spre actualizarea periodică a pregătirii profesionale iniţiale, spre adaptarea acesteia la noile exigenţe ale desfăşurării activităţii profesionale, spre asimilarea unor noi cunoştinţe şi competenţe.

*Formare profesională –* proces de instruire în urma căruia se obţine o calificare atestată printr-un certificat sau o diplomă, eliberate în condiţiile legii. Formarea profesională poate fi iniţială şi urmată de formarea profesională continuă pe parcursul întregii activităţi profesionale pe tot parcursul vieţii.

*Formare profesională continuă* – orice proces de instruire în cadrul căruia o persoană, avînd deja o calificare ori o profesie, îşi *completează cunoştinţele profesionale* prin aprofundarea achiziţiile într-un anumit domeniu al specialităţii de bază sau prin deprinderea unor metode sau procedee noi aplicate în cadrul specialităţii respective.

*Învăţămînt formal* – program sau curs educaţional. Urmarea acestora conduce la apariţia unei totalităţi de drepturi reglementate, inclusiv dreptul persoanei de a desfăşura o activitate profesională remunerată, de a obţine o funcţie mai înaltă, de a-şi continua studiile. Aceste drepturi decurg din eliberarea unei diplome sau certificat de stat prestabilit.

*Învăţămînt nonformal* – program sau curs de formare necertificate care oferă dreptul de a presta activităţi profesionale potrivit profilului; de obicei se referă la formarea vocaţional-tehnică.

*Învăţămînt informal* – proces de formare sau dezvoltare a competenţelor, care se desfăşoară în afara sistemului de învăţămînt ca institut social cu funcţii specifice, adică în procesul cotidian prin intermediul comunicării, lecturii, instituţiilor de cultură, învăţării în baza experienţei proprii şi a celor din jur. Nu deţine atribute pedagogice.

*Învăţămînt la locul de muncă* – instruire profesională desfăşurată fără detaşare de la locul de muncă. Poate include întreg procesul de instruire sau poate fi combinat cu activităţi de formare desfăşurate în alte condiţii.

*Programe de formare axate pe standarde educaţionale* – planuri de formare amănunţit structurate pe baza unui set de secvențe logice de învăţare sau strategii flexibile de formare ce conduc la dobândirea competenţelor menționate în standardul educațional.

**II. ORGANIZAREA EDUCAȚIEI GENERALE A ADULȚILOR**

1. Educația generală a adulților este o parte componentă specifică, a sistemului de formare continuă a adulților, la bază având totalitatea programelor de educație generală, instituțiile și organizațiile care asigură elaborarea și realizarea acestor programe.
2. Educația generală a adulților se realizează reieșind din principiile generale ale politicii educaționale ale unei societăți democratice, cum ar fi:

* Recunoașterea dreptului la educație/formare pe tot parcursul vieți;
* Orientarea spre valorile și idealurile general umane;
* Interzicerea propagandei războiului, a conflictelor interetnice și religioase, a violenței și cruzimii;
* Accesul larg pentru toate categoriile de populație la activitățile generate de educația generală a adulților;
* Asigurarea autonomiei și a autogestiunii instituțiilor care se ocupă cu educația generală a adulților;
* Susținerea din partea statului, inclusiv financiară, a instituțiilor și organizațiilor care se ocupă cu educația generală a adulților;

1. Obiectivul principal al educației generale a adulților constă în sporirea nivelului de cultură generală și a activității social-civice a populației
2. Instituțiile și organizațiile care se ocupă de educația generală a adulților își determină activitatea în concordanță cu conținutul și structura necesităților/nevoilor curente și de perspectivă ale populației.
3. Procesele curriculare în educaţia generală a adulţilor se bazează pe principiul formării competenţelor personale, sociale, civice şi funcţionele ale adulţilor.

Furnizorii de educaţie generală a adulţilor vor asigura în activitatea lor procese educaţionale ce corespund Cadrului european *de referinţă pentru asigurarea* calităţii în învățămîntul profesional și Indexului European pentru Învățare Permanentă - ELLI.

1. Programele de educație generală a adulților se diferențiază în dependență de direcţiile de desfăşurare a educaţiei generale a adulţilor. Programele de educaţie generală a adulţilor pot fi cu durata de pînă la 80 de ore academice, cu excepţia programelor de dezvoltare a competenţelor funcţionale (limbi moderne, calculator)
2. Furnizori de educație generală a adulților sunt instituții și organizaţii de educație nonformală, obiectivul de bază al cărora este desfășurarea activităților de diseminare, difuzare și explicare a cunoștințelor științifice și a altor informații sociale semnificative.

În dependență de programele pe care le realizează, furnizorii de educație generală a adulților se împart în:

1. instituții, organizații cu un singur profil – o programă sau mai multe programe de același profil;
2. instituții, organizații cu mai multe profiluri, care realizează programe de educație generală cu diverse conținuturi și orientări.

Reieșind din situații concrete, instituțiile de educație generală pot fi create și funcționa în regim permanent sau temporar. Crearea și înregistrarea instituțiilor de educație generală a adulților se efectuează în concordanță cu legislația națională în vigoare. Dreptul de a se ocupa cu educația generală a adulților și de a crea cu acest scop astfel de instituții se acordă organizațiilor și persoanelor particulare, care dețin calificarea, experiența și resursele necesare pentru îndeplinirea cu succes a obiectivelor trasate.

1. Au dreptul de a crea instituții de educație general a adulților:
2. organele de stat centrale și de nivelul doi;
3. organele de autoadministrare locală;
4. organizațiile și instituțiile neguvernamentale (nestatale);
5. instituțiile din sistemul de educație formală;
6. instituțiile și asociațiile științifice;
7. instituțiile și asociațiile de cultură;
8. uniunile de creație ale oamenilor de cultură;
9. organizații și mișcări obștești;
10. mijloacele de informare în masă;
11. uniunile profesionale.

Instituțiile de educație generală a adulților, create de organizații și mișcări obștești, se înregistrează la Ministerul Justiției.

1. Instituțiile de educație generală a adulților pot funcționa în două moduri:
2. în calitate de persoane juridice;
3. în calitate de subdiviziune structurală a instituției sau organizației, care are statut de persoană juridică.

**III. FORMAREA PROFESIONALĂ CONTINUĂ A ADULȚILOR**

1. Sistemul de formare profesională continuă a adulților întrunește totalitatea reglementărilor, mecanismelor, proceselor, programelor şi furnizorilor de educație formală, non-formală şi informală care asigură şi realizează formarea si/sau dezvoltarea competentelor profesionale ale adulților prin specializare, recalificare, policalificare calificare suplimentară etc.

Accesul la formarea profesională a adulților este garantat prin drepturi egale fără discriminări pe criterii de vârstă, sex, rasă, origine etnică, apartenență politică sau religioasă.

1. Principiile de bază ale formării profesională continuă a adulţilor
2. Acces spre învățare, asigurat de partenerii sociali şi favorizat de furnizorii de formare profesională continuă;
3. Relevanță învățării pentru dezvoltare profesională și competitivitate pe piața muncii (standarde ocupaționale şi calificari)
4. Complementaritate și continuitatea formării profesionale contiue (transferul creditelor)
5. Recunoașterea învățării anterioare, inclusiv a competențelor practice (proceduri de evaluare şi validare)
6. Încurajarea utilizării abordării fondate pe rezultatele învățării în ceea ce privește standardele și calificările, procedurile de evaluare și de validare, transferul creditelor, programele de învățământ și asigurarea calității
7. Accederea graduală a furnizorilor de formare profesională continuă la procedurile de evaluare a calităţii progremelor şi instituţiilor de formare profesională contuinuă ( formarea culturii calitătii în domeniul formării profesionale continue);
8. Susţinerea formării profesionale contiune a adulţilor prin asigurarea durabilităţii investiţiilor publice şi private (2 la sută din PIB şi 2 la sută din fondul de salarizare al agenţilor economici).
9. Obiectivele formării profesionale continue a adulților:
10. facilitarea integrării sociale a indivizilor în concordanță cu aspirațiile lor profesionale și cu necesitățile pieței muncii;
11. pregătirea resurselor umane capabile să contribuie la creșterea competitivității forței de muncă;
12. actualizarea cunoștințelor și perfecționarea pregătirii profesionale în ocupația de bază, precum și în ocupații înrudite;
13. schimbarea calificării, determinată de restructurarea economică, de mobilitatea socială sau de modificări ale capacității de muncă;
14. însușirea unor cunoștințe avansate, metode și procedee moderne necesare pentru îndeplinirea sarcinilor de serviciu;
15. promovarea învățării pe tot parcursul vieții.
16. Instituțiile și organizațiile care se ocupă de formarea profesională continuă a adulţilor își determină activitatea în concordanță cu conținutul și structura necesităților/nevoilor curente și de perspectivă ale populației economic active, ale angajatorilor şi pieţei muncii, incluse in special, în nivelele I şi II ale cadrului de referinţă UNESCO privind învățarea pe tot parcursul vieţii:
17. Calificare, recalificare, policalificare, specializare profesională, oferite de învăţămîntul secundar, post-secundar şi superior, cît si de furnizorii de programe de formare profesională continuă (non formal);
18. Învăţarea la locul de muncă.
19. Formarea profesională a adulților se organizează prin programe de recalificare, perfecționare, specializare, definite astfel:
20. recalificarea reprezintă pregătire/instruire profesională pentru obținerea unei noi calificări profesionale, a unei noi meserii;
21. calificarea suplimentară reprezintă obţinerea de cunoştinţe şi deprinderi necesare pentru activitate profesională la o nouă specialitate/specializare corespunzătoare aceluiaşi domeniu general de studii sau formare profesională, în baza aceluiaş nivel ISCED de studii;
22. policalificarea reprezintă calificarea în mai multe ocupații și profesii;
23. perfecționarea reprezintă pregătirea profesională care conduce la dezvoltarea sau completarea cunoștințelor, deprinderilor sau competențelor profesionale ale unei persoane care deține deja o calificare,
24. specializarea reprezintă obţinerea de cunoştinţe şi deprinderi într-o arie restrînsă din sfera de cuprindere a unei ocupaţii sau profesii.
25. Procesele curriculare în formarea profesională continuă a adulţilor se bazează pe principiul formării competenţelor profesionale elaborate în baza standardelor ocupaţionale sau a altor discriptori ocupaţionali.

**IV. ORGANIZAREA FORMĂRII PROFESIONALE A ADULȚILOR**

1. În baza planurilor naționale de dezvoltare și de acțiune a programelor de guvernare și a strategiilor sectoriale, la propunerea Agenției Naționale de Asigurare a Calității în Învățământul Profesional, Ministerul Educației împreună cu Ministerul Muncii, Protecției Sociale și a Familiei elaborează politici și strategii naționale privind dezvoltarea resurselor umane, inclusiv calificările și formarea profesională a adulților, pe care le supun spre aprobare Guvernului.
2. Agenția Națională pentru Ocuparea Forței de Muncă coordonează la nivel național activitatea de formare profesională a persoanelor aflate în căutarea unui loc de muncă, potrivit legii, pune în aplicare politicile și strategiile privind calificarea și recalificarea persoanelor aflate în căutarea unui loc de muncă. Organizează programe de formare profesională pentru aceste categorii de adulți prin centre proprii, prin centre private sau prin furnizori de formare profesională autorizați conform legislației în vigoare;
3. Formarea profesională a adulților se realizează prin programe de formare profesională ce cuprind totalitatea activităților de pregătire teoretică și/sau practică în vederea realizării obiectivelor de formare de competențe pentru un anumit domeniu, aprobate pe o durată de cinci ani.
4. Formarea profesională continuă se realizează prin:
5. cursuri tematice de perfecționare/specializare până la 150 ore (până la 5 credite);
6. cursuri de perfecționare/specializare multidisciplinare de scurtă durată cu durata 150- 1200 ore (5 – 40 credite );
7. cursuri şi programe de calificare suplimentară în baza studiilor:
8. învăţământul profesional tehnic postsecundar nonterţiar (nivelul 5 ISCED) cu durata 1200-1800 de ore (40 – 60 credite);
9. învăţământul superior (licenţă, nivelul 6 ISCED) cu durata 1200- 2400 ore (40 - 80 credite)
10. cursuri şi programe de recalificare profesională pentru obţinerea unei noi calificări în baza studilorlor:
11. învăţământul profesional tehnic postsecundar nonterţiar (nivelul 5 ISCED) cu o durată mai mare de 1800 de ore (min. 60 credite);
12. învăţământul superior (licenţă, nivelul 6 ISCED) cu o durată mai mare de 2700 ore (min. 90 credite pentru același domeniu)
13. Pentru cursurile tematice de perfecționare/specializare, furnizorii eliberează certificate proprii;
14. Pentru cursurile de perfecționare/specializare multidisciplinare, furnizorii eliberează certificate tipărite de către subdiviziunile Ministerului Educației;
15. Pentru cursuri şi programe de calificare suplimentară şi recalificare profesională furnizorul de formare profesională continuă a adulților, eliberează diplome:
16. în baza studiilor nivel ISCED 5 – diplome de nivel ISCED 5;
17. în baza studiilor nivel ISCED 6 – diplome de nivel ISCED 6.
18. Deținătorii diplomelor de formare profesională continuă de nivelul ISCED 6 prin recalificare profesională sau calificare suplimentară în baza studiilor superioare de licenţă, au dreptul să continue studiile în domeniile respective de nivelul ISCED 7 și nivelul ISCED 8.
19. Cursurile de formare profesională continuă se organizează de furnizorii de formare profesională pentru meserii, specializări și profesii, denumite în continuare ocupații, cuprinse în Clasificatorul Ocupațiilor din Republica Moldova (C.O.R.M.).
20. Programele de formare profesională se organizează de furnizorii de formare profesională și pentru:
    1. dezvoltarea competențelor-cheie;
    2. amplificarea competențelor profesionale comune mai multor ocupații;
    3. utilizarea competențelor transversale.
21. Programele de formare profesională continuă asigură dobândirea unor competențe profesionale în conformitate cu standardele ocupaționale, respectiv standardele de pregătire profesională, recunoscute la nivel național. Standardul ocupațional, respectiv standardul de pregătire profesională, este documentul care precizează competențele profesionale necesare practicării unei ocupații, respectiv specifice unei calificări.
22. Programele de formare profesională continuă se elaborează de către furnizorii serviciilor de formare profesională continuă în baza Normelor Metodologice elaborate și probate de Agenția Națională de Asigurare a Calității în Învățămîntul Profesional sau de Ministerul Educației. Programele de recalificare profesională şi calificare suplimentară în baza studiilor anterior absolvite de nivelul ISCED 5 şi ISCED 6 se coordonează/aprobă de Ministerul Educaţiei.
23. Pentru cursuri şi programe de calificare suplimentară şi recalificare profesională formarea profesională continuă a adulților se organizează în baza standardelor de conținut, standardelor de competențe, standardelor naţionale de referinţă, standardelor de acreditare și a Cadrului Naţional al Calificărilor.
24. Programele de formare profesională continuă cuprind, următoarele elemente:
25. obiectivele programului de formare profesională exprimate în competențele profesionale ce urmează să fie dobândite de fiecare persoană care urmează programul;
26. durata de pregătire pentru realizarea obiectivelor propuse;
27. numărul minim și maxim de participanți pentru un ciclu sau o serie de pregătire;
28. calificarea persoanelor cu atribuții de instruire teoretică și practică, denumite în continuare formatori;
29. mijloacele și metodele prin care se asigură transmiterea și asimilarea cunoștințelor și formarea deprinderilor practice necesare ocupației respective;
30. dotările, echipamentele și materialele necesare formării;
31. procedura de evaluare în conformitate cu obiectivele specifice programului de formare profesională.

Programa de pregătire poate fi structurată pe module cuantificate în credite transferabile.

1. Furnizorii de formare profesională care organizează programe şi pentru persoane cu nevoi speciale vor adapta programele în mod corespunzător în vederea asigurării accesului egal şi nediscriminatoriu al acestor categorii de persoane la formarea profesională.
2. Furnizorii de formare profesională care organizează programe în limbile minorităților naționale sau într-o limbă de circulație internațională vor întocmi programul de formare în limba română şi în limba minorității naționale sau în limba de circulație internațională pentru care se solicită autorizarea.
3. Furnizorii de formare profesională care organizează programe finalizate cu certificate de calificare recunoscute la nivel național încheie contracte de formare profesională cu participanții la aceste programe.
4. Formarea profesională se poate realiza şi prin ucenicie la locul de muncă, reglementată de Codul Muncii.

**V.** **AUTORIZAREA/ACREDITAREA FURNIZORILOR DE FORMARE PROFESIONALĂ CONTINUĂ**

1. Furnizorii de formare profesională pot organiza programe de formare profesională, finalizate cu eliberarea certificatelor de perfecționare, specializare sau diplome de recalificare profesională cu recunoaștere națională, numai dacă au prevăzut în statut activități de formare profesională continuă și sunt autorizați în condițiile legii.
2. Programele postuniversitare de educație profesională continuă, furnizate de instituțiile de învăţământ superior acreditate, se supun mecanismelor specifice de autorizare și acreditare academică.
3. Decizia cu privire la autorizarea de funcționare provizorie a furnizorilor de formare profesională, acreditare, neacreditare sau la retragerea dreptului se adoptă de Ministerul Educației, în baza rezultatelor evaluării efectuate de Agenția Națională de Asigurare a Calității în Învățământul Profesional.
4. Autorizarea furnizorilor de formare profesională se efectuează pe baza criteriilor de evaluare, pentru o perioadă de 5 ani, cu posibilitatea de reînnoire la cererea furnizorului, cu cel puțin 30 de zile lucrătoare înainte de expirarea perioadei de valabilitate a autorizației.
5. Autorizația se acordă pentru fiecare dintre ocupațiile, calificările, specialităţile sau specializările respective, competențele-cheie, competențele transversale pentru care furnizorii de formare profesională organizează programe de formare profesională.
6. Furnizorii de formare profesională stabiliți în Republica Moldova pentru a se supune autorizării trebuie să îndeplinească următoarele condiții de eligibilitate:
7. să fie legal constituiți;
8. să aibă prevăzute în statut/regulamentul de funcţionare sau, după caz, în actul de înființare activități de formare profesională;
9. să își îndeplinească obligațiile de plată a impozitelor, taxelor și contribuțiilor datorate, potrivit legislației în vigoare.
10. Furnizorii de formare profesională trebuie să întrunească următoarele criterii de evaluare:
11. programul de formare profesională;
12. implementarea criteriilor de asigurare a calității;
13. experiența furnizorilor de formare profesională și rezultatele activității lor anterioare obținerii autorizării sau în alte programe de formare profesională pe care le-au realizat, dacă este cazul;
14. resursele umane (formatori, personal administrativ şi auxiliar didactic), materiale și financiare;
15. autorizațiile și avizele necesare desfășurării programelor de formare profesională, după caz.
16. Furnizorii de formare profesională trebuie să facă dovadă că realizează programele de formare profesională cu formatori care au profiluri sau specialitatea corespunzătoare programei de pregătire, respectiv care au pregătirea specifică educației adulților conform standardelor ocupaționale.
17. În cazul autorizării unui program de formare în limba minorității naționale sau într-o limbă de circulație internațională, furnizorii de formare profesională trebuie să facă dovada că realizează programele de formare profesională cu formatori care au calificarea corespunzătoare programei de pregătire și cunosc, după caz, limba minorității naționale respective sau o limbă de circulație internațională pentru care a fost autorizat programul.
18. Verificarea privind dotările, echipamentele și materialele utilizate de către furnizorul de formare profesională care dorește să se autorizeze se face numai la fata locului de către evaluatori şi personalul Agenției Naționale de Asigurare a Calității în Învățământul Profesional.
19. Autorizația se acordă dacă se constată îndeplinirea criteriilor de evaluare și a documentelor justificative prevăzute în pct.47 și p. 48.

**VI. EVALUAREA ȘI CERTIFICAREA FORMĂRII PROFESIONALE A ADULȚILOR**

1. La finalizarea programelor de formare profesională absolvenții probele respective de absolvire specificate în planul de învăţământ şi programele de formare profesională continuă care reprezintă un set de probe teoretice și/sau practice prin care se constată dobândirea competențelor specifice programului de formare profesională, cu respectarea criteriilor de asigurare a calității (teste, lucrări practice, examene de absolvire, susţinerea proiectelor de diplomă).
2. Probele de absolvire se susține în fața unei comisii de examinare constituite din:
3. 2 specialiști din afara furnizorului de formare profesională;
4. un specialist care reprezintă furnizorul de formare profesională;

La examen pot asista și reprezentanți ai beneficiarilor programelor de formare profesională.

1. Certificarea cunoștințelor și competențelor dobândite în cadrul formării profesionale continue a adulților poate fi efectuată de structuri abilitate în acest scop, în baza regulamentelor aprobate de Guvern sau de ministerele de resort.
2. În cazul programelor de formare profesională structurate pe module, la terminarea fiecărui modul, după susținerea probelor de absolvire, se eliberează certificatul de absolvire cu menționarea competențelor profesionale dobândite, cuantificate în credite transferabile.
3. Evaluarea și certificarea competențelor profesionale obținute pe alte căi decât cele formale se fac de structuri abilitate în acest sens, în baza unui regulament aprobat de Ministerul Educației.

**VII. FINANȚAREA FORMĂRII CONTINUE A ADULȚILOR**

1. Totalitatea finanțelor necesare pentru elaborarea și realizarea proiectelor și programelor de formare continuă a adulților se divizează în următoarele părți de bază:
2. fondul de plată pentru arenda clădirilor și a spațiilor;
3. mijloacele, cheltuite pentru procurarea utilajului;
4. fondul de salarizare a lucrătorilor;
5. fondul de stimulare a voluntarilor.
6. Instituțiile și organizațiile care oferă programe de educație generală a adulților sunt finanțate în baza principiilor:
7. Suficiența mijloacelor pentru realizarea cu succes a programelor;
8. Garantarea unui buget stabil;
9. Irevocabilitatea subvențelor oferite.
10. Instituțiile și organizațiile care oferă programe de educație generală a adulților sunt finanțate din următoarele surse:
11. Bugetul de stat;
12. Bugetele locale;
13. Mijloacele oferite de fondatori;
14. Mijloacele parvenite din serviciile acordate cu plată;
15. Veniturile din alte activități legale.
16. Decizia despre volumul finanțării bugetare a instituțiilor și organizațiilor care oferă programe de formare generală se ia de către organele legislative în baza propunerilor, elaborate în comun de către organele de gestiune guvernamentale, neguvernamentale și publice ale sistemului de educație generală a adulților.
17. Prezentul Regulament admite perceperea taxelor de la populație pentru participare la activități de educație continuă a adulților, cu condiția că mărimea taxelor nu contravine principiului accesibilității activităților de educație generală a adulților și nu împiedică dreptul constituțional al cetățeanului la accesul la realizările științei și culturii.
18. Pot fi scutiți de taxă pentru participare sau pot beneficia de o reducere de taxă pentru participare la activitățile de educație generală persoanele cu dizabilități și pensionarii.
19. Sursele de finanţare a programelor de formare profesională continuă sunt:
20. taxele de instruire pentru cursurile de formare continuă transferate/achitate de persoanele juridice în conformitate cu prevederile Codului Muncii sau achitate de către persoanele fizice în baza contractelor semnate de furnizorul serviciilor de formare profesională şi beneficiarul acestora;
21. mijloace ale asociațiilor profesionale și ale patronatelor;
22. sponsorizări, donații, contribuții personale, fonduri externe (proiecte);
23. surse de finanţare din granturi, proiecte şi programe internaţionale;
24. alte surse financiare legale.
25. Relațiile dintre furnizorii de formare profesională continuă indiferent de tipul de proprietate și forma juridică de organizare și persoanele fizice și juridice se reglementează printr-un contract de prestare contra plată a serviciilor educaționale, în care sunt specificate drepturile și obligațiile părților, durata studiilor și mărimea taxei de studii.
26. Furnizorii de formare profesională continuă funcționează în regim de autogestiune financiar-economică și pot desfășura activități economice, în conformitate cu legislația în vigoare.
27. Întreprinderile și organizațiile pot efectua cheltuieli pentru formarea profesională continuă a salariaților, care se deduc din impozitul pe profit sau din impozitul pe venit.
28. Pe perioada în care participă la programe de formare profesională finanțate de angajatori salariații primesc drepturile salariale stabilite potrivit contractului individual de muncă pentru program normal de lucru.
29. Angajatorii suportă cheltuielile de deplasare pentru participarea la programele de formare profesională, dacă aceste programe se desfășoară în altă localitate decât cea în care salariatul își are locul de muncă.
30. Condițiile și formele în care se acordă furnizorilor de formare profesională sprijin financiar din surse externe vor corespunde legislației în vigoare sau prevederilor acordurilor internaționale de cooperare la care Republica Moldova este parte.

**VIII. DISPOZIȚII FINALE ȘI TRANZITORII**

1. Parteneriatul social în domeniul formării profesionale continue este asigurat de către Comisia Naţionlă de Consultări şi Negocieri Colective şi comitetele sectoriale de formare profesională continuă.
2. Programele de formare profesională continuă a adulților care au început înainte de data intrării în vigoare al prezentului Regulament vor continua, până la finalizare, în condițiile stabilite prin actele normative aflate în vigoare la data începerii acestor programe.
3. Furnizorii de formare profesională continuă a adulților care au în derulare programe mai pot funcționa în această calitate cel mult 12 luni de la data intrării în vigoare a prezentului Regulament. După această dată aceștia pot funcționa numai dacă sunt autorizați conform legislației în vigoare.
4. Furnizorii de formare profesională continuă a adulților vor pune la dispoziție Biroului Național de Statistică datele solicitate, referitoare la activitățile de formare profesională continuă a adulților.
5. Biroul Național de Statistică va include în programul său de activitate cercetarea statistică periodică a formării profesionale a adulților.
6. Metodologia de realizare a cercetării statistice aferente formării profesionale a adulților, precizarea indicatorilor urmăriți și a modului de calcul al acestora, precum şi periodicitatea acestei cercetări vor fi stabilite de Biroul Național de Statistică și Ministerul Educației.
7. Ministerul Educației exercită controlul asupra modului în care se organizează, se desfășoară și finalizează formarea profesională a adulților și aplică sancțiuni potrivit legislației în vigoare. Procedura privind controlul și aplicarea sancțiunilor se aprobă prin Ordinul Ministrului Educației.